b'\n_START_ARTICLE_\nKroni\xc4\x8dna odpoved ledvic\n_START_SECTION_\nVzroki\n_START_PARAGRAPH_\nNajpogostej\xc5\xa1i vzrok kroni\xc4\x8dne odpovedi ledvic je diabeti\xc4\x8dna nefropatija, sledijo pa hipertenzivna nefroangioskleroza in razli\xc4\x8dne primarne in sekundarne glomerulopatije. Tudi metaboli\xc4\x8dni sindrom s prisotnima sladkorno boleznijo in povi\xc5\xa1anim krvnim tlakom je pomemben in \xc4\x8dedalje pogostej\xc5\xa1i vzrok. Bolj ogro\xc5\xbeene so osebe, starej\xc5\xa1e od 50 let in tiste, ki imajo sorodnika v prvem ali drugem kolenu z znano ledvi\xc4\x8dno boleznijo, ne glede na vzrok. Bolj izpostavljeni so tudi ljudje s prekomerno telesno maso, kadilci ter tisti, ki so preboleli katero od akutnih ledvi\xc4\x8dnih bolezni.\n_START_SECTION_\nZnaki in simptomi\n_START_PARAGRAPH_\nSimptomi in znaki kroni\xc4\x8dne odpovedi ledvic se razvijejo postopno in so nezna\xc4\x8dilni. V\xc4\x8dasih se pojavijo \xc5\xa1ele, ko propade ve\xc4\x8d kot 90\xc2\xa0% nefronov. Pogosti simptomi in znaki so utrujenost, slabost, srbenje in povi\xc5\xa1an krvni tlak. Bolniki imajo lahko spremembe na se\xc4\x8dilih, srcu in o\xc5\xbeilju, dihalih, \xc5\xbeiv\xc4\x8devju, prebavilih, kosteh in ko\xc5\xbei. Pomembna kazalca ledvi\xc4\x8dne odpovedi sta povi\xc5\xa1ani krvni koncentraciji kreatinina in se\xc4\x8dnine.\n_START_SECTION_\nEpidemiologija\n_START_PARAGRAPH_\nKroni\xc4\x8dna ledvi\xc4\x8dna bolezen je v sodobnem svetu pogosta bolezenin zanjo svetu in tudi v Sloveniji zboli povpre\xc4\x8dno vsaka deseta odrasla oseba.\n_START_SECTION_\nDiagnosticiranje\n_START_PARAGRAPH_\nPrvi sum na kroni\xc4\x8dno ledvi\xc4\x8dno odpoved se obi\xc4\x8dajno pojavi pri povi\xc5\xa1anju serumskega kreatinina. Treba je ugotoviti, ali gre za akutno ali kroni\xc4\x8dno ledvi\xc4\x8dno odpoved; za to so potrebni podatki o povi\xc5\xa1anem kreatininu in urinski izvidi skozi dalj\xc5\xa1i \xc4\x8das. Diagnoza se obi\xc4\x8dajno dolo\xc4\x8di na osnovi anamneze, telesnega pregleda ter enostavnimi laboratorijskimi testi, ki vklju\xc4\x8dujejo analizo urina z mikroskopskim pregledom in teste na elektolite, se\xc4\x8dninski du\xc5\xa1ik, kreatinin, fosfate, kalcij ter celotno krvno sliko.\n_START_SECTION_\nZdravljenje\n_START_PARAGRAPH_\nPosledice kroni\xc4\x8dne ledvi\xc4\x8dne odpovedi lahko omilimo z dieto, katere cilji so zni\xc5\xbeanje plazemske koncentracije fosfata (vnos vezalcev fosfata in zmanj\xc5\xa1an vnos fosfata s hrano), zmanj\xc5\xa1anje vnosa kalija s hrano, zvi\xc5\xa1anje plazemske koncentracije kalcija (vnos kalcijevih soli in vitamina D3) in zmanj\xc5\xa1anje nastajanja se\xc4\x8dnine pri razgradnji beljakovin. Pomembno je tudi izogibanje zdravilom, ki vsebujejo veliko kalcija, zlasti dolo\xc4\x8denim odvajalom in antacidom. Beljakovine v prehrani naj bodo prisotne le v koli\xc4\x8dinah, ki nadomestijo dnevno izgubo beljakovin._NEWLINE_Napredovanje se najuspe\xc5\xa1neje zdravi z zmanj\xc5\xa1anjem hipertenzije in proteinurije, pomembno pa je tudi zdravljenje zapletov (slabokrvnost, motnje v presnovi kalcija in fosfatov, metabolna acidoza, sr\xc4\x8dno-\xc5\xbeilne bolezni ...).'